奉題林稚春菊花枕子歌
作者：林亦之
朝代：宋

paragraphs: 故人所說菊花枕，似把冰丸月下飲。
秋水一雙明炯炯，數在青囊第一品。
狂風江上吹蒹葭，此物往往得之嵇康阮籍家。
閉門誦書二十年，眼睛損盡生空花。
建陽小作箸頭書，殘更燈火亂蟲魚。
石渠文字大如斗，場屋歲月又不偶。
却來南山青草邊，東西四至盡爲菊花田。
手提長筐向山曲，一下收拾三百斛。
昨者昏寐才起來，解把簷頭小字讀。
乃知妙物通羣仙，一切藥裹應棄捐。